Kronika obce Lozorno  - rok 2008
•	Samospráva 
Rok 2008 bol druhým volebným rokom samosprávy. Obecné zastupiteľstvo zasadlo počas roka celkovo 13-krát, z toho bolo 11 riadnych a 2 mimoriadne zasadnutia. Zasadnutí sa zúčastňovali starosta, hlavný kontrolór obce, 9 poslancov a prípadní hostia. 
Od začiatku roka sa obec pripravovala  na zavedenie novej meny – EURO, ktoré nahradilo  slovenskú korunu od januára 2009. Ťažiskom prípravy bola aktualizácia softwarového vybavenia obecného úradu. Počas celého roka obec prispievala na stravovanie dôchodcov. 
18. marca sa uskutočnila verejná diskusia k Programu hospodárskeho a sociálneho rozvoja obce na roky 2008 – 2014, ktorý je víziou rozvoja obce na ďalšie roky a bol podmienkou získania dotácií zo štátnych a európskych fondov. Diskusia ukázala aj ďalšie aktuálne problémy a potreby občanov.  
 Na aprílovom zasadnutí schválilo obecné zastupiteľstvo návrh zmien  a doplnkov územného plánu obce Lozorno č.1/2007, ktorý občania pripomienkovali v januári a februári 2008. Doplnky obsahovali nové lokality v rámci intravilánu obce, ktoré by mali slúžiť ako oddychové a obchodné zóny na začiatku obec v smere od diaľnice.
Obec zmenila dodávateľa zberu separovaného odpadu z domácností . Stala sa ním firma Marius Pedersen, a.s., Trenčín.  Do vriec, ktoré sa vynášajú raz mesiac, sa zbiera papier a plasty.  Popri tomto spôsobe zberu zostáva aj zber do zberných nádob na papier, plasty a sklo, rozmiestnených na verejných priestranstvách v celej obci. Obec zorganizovala v apríli a v októbri zber nadrozmerného a elektroodpadu.
Od júna obec upravila ceny vodného na rok 2008/2009: fyzické osoby – vodné 15 Sk/m3, stočné 11 Sk/m3, právnické osoby – vodné 25 Sk/ m3, stočné 30 Sk/ m3. 
Obecné zastupiteľstvo sa počas roka zaoberalo riešením obchvatu obce pre nákladnú dopravu miestnych firiem . Podporu získalo riešenie  južným  obchvatom – predĺžením Železničnej ulice smerom na Gozovskú. 
Poslanci MVDr. Vladimír Bečár a Juraj Foltýn sa stali členmi vedenia Športového klubu Lozorno s cieľom zlepšiť jeho spoluprácu s obcou.
29. júla sa konala verejná diskusia o ďalších zmenách a doplnkoch  územného plánu obce Lozorno o  2 lokality - Záhumenice s výstavbou novej obytnej zóny s 220 rodinnými domami pod názvom „Slnečný svet“  (26-ha lokalita na začiatku obce vpravo smerom od diaľnice) a lokality Rusnáky s výstavbou 20 rodinných domov (5-ha lokalita neďaleko ľavého brehu priehrady pod lesom v smere od obce na Košariská).  Búrlivá diskusia vyvolala petičnú akciu občanov za vyhlásenie referenda  o týchto zmenách. Petíciu podpísalo len 16 % právoplatných voličov a referendum nebolo vyhlásené. 
Na decembrovom zasadnutí schválilo obecné zastupiteľstvo pôvodný návrh zmien a doplnkov  č. 2/2008 Územného plánu obce Lozorno, ktoré boli občanmi pripomienkované na verejnom zhromaždení v júli. 
 
•	Štátna správa
Politické rozloženie síl vo vláde aj parlamente sa nezmenilo. Päť ministrov odišlo z  vlády kvôli podozreniam z klientelizmu. Posledný – minister zahraničných Ján Kubiš vecí odišiel kvôli zaujímavej pracovnej ponuke v zahraničí. Nahradil ho Miroslav Lajčák, predtým medzinárodný správca Bosny a Hercegoviny.

•	Významné návštevy
 5. júna navštívila obec skupina spisovateľov – Viera Valachovičová – Ryšavá,  Jana Šimulčíková,  Viera Švenková, Dagmar Škamlová a zaslúžilý umelec Ján Beňo.  V škôlke zahrali divadielko,  v škole a v Klube dôchodcov diskutovali o násilí v literatúre a v živote.
4. októbra navštívili obec  predstavitelia moravskej obce Prusinovice,  s ktorou Lozorno nadviazalo cezhraničnú spoluprácu.

•	Podnikateľské subjekty v obci

Najväčšími zamestnávateľmi v obci sú naďalej: Firmy v priemyselných parkoch -  Inergy Automotive Systems Slovakia, Pinnacle, Plastic Omnium a ďalšie, Pôdohospodárske družstvo, Elektro Haramia, Stavebniny Karovič, Hasit Slovakia,  H.L.Stav Lozorno, hotel Karpatský dvor.
Potraviny Dobrý nákup vstúpili do siete predajní  CBA. Za železnicou začali svoju činnosť potraviny COOP Jednota.
Začiatkom roka začal fungovať druhý bankomat v obci VÚB banky na budove CBA potravín. Koncom roka bol zrušený bankomat Tatrabanky na budove hotela Karpatský dvor.

•	Rozvoj obce (Výstavba)

V marci obec začala s rekonštrukciou strechy zdravotného strediska. Dodávateľmi prác boli  Ivan Minarovič a Ľubor Kopáč.  
V apríli obec vybudovala nové oplotenie v areáli základnej školy v celkovej hodnote 200-tis. Sk. 
V máji obec postavila chodníky na Novej a Staničnej ulici. Rozbehla sa aj rekonštrukcia bývalej obecnej školy na kultúrne centrum obce v hodnote zhruba 12 mil. Sk. Dodávateľom prác bola firma H.L.Stav, Lozorno. Dátum ukončenia bol stanovený na 30. jún 2009.
Počas celého roka prebiehal výkup ornej  pôdy od pôvodných majiteľov v lokalite Záhumenice, ktorý súvisel s plánovaným projektom v lokalite Záhumenice (Viac kapitola Samospráva)   
 V novembri odstúpila spoločnosť Bersen, s.r.o., Bratislava od zámeru kúpiť od obce  objekt bývalých kasární v lokalite pri priehrade s podmienkou výstavby Sociálneho zariadenia pre dôchodcov v hodnote 8 mil. Sk.  Obec preto v decembri odpredala kasárne novému uchádzačovi – PD, s.r.o., Bratislava.
V decembri OZ Komunitné centrum Muškát.2004 v spolupráci s miestnou základnou školou, rodičmi a obecným úradom postavilo v areáli školy drevený altánok vhodný na rôzne školské i mimoškolské aktivity.  Peniaze na jeho realizáciu získalo z grantu spoločnosti Baumit, Rohožník a od obecného úradu. 
V obci sa naďalej počas celého roka stavali nové a rozširovali a rekonštruovali existujúce rodinné domy. Cena stavebných pozemkov sa pohybovala 3500 – 4000 Sk/m2.
Bol vybudovaný nový v poradí 3. zdroj pitnej vody a pripojený na obecný vodovod.

•	Školstvo
 Základná škola
V školskom roku 2008/2009 nastúpilo do 12 tried 248 žiakov, z toho 26 prvákov, ktorých rozdelili do 2 tried. Pedagogický zbor tvorilo 18 učiteľov, z toho 13 žien a 5 mužov s priemerným vekom 44 rokov.  Škola mala tieto krúžky: počítačový, výtvarný, športovo-pohybový, hádzanú, basketbal, aerobic. V obvodnom kole Hviezdoslavovho Kubína  v prednese poézie a prózy v slovenskom jazyku v marci 2008 sa  v 2. kategórii umiestnil na 3. mieste Frederik Chodelka a v 3. kategórii patrí  2. miesto Branislavovi Stríbrnskému a 3. miesto Silvii Kramárovej. V okresnom kole „Pytagoriády“ v matematike sa v apríli 2008 v kategórii 6. ročník umiestnil na  2. mieste Rastislav Stríbrnský a v kategórii 8. ročník patrilo 2. miesto Branislavovi Stríbrnskému.
 Materská škola 
V školskom roku  2008/2009 bolo zapísaných 36 detí. V máji si škôlka pripomenula 30. výročie svojho založenia.  Deti sa zúčastnili plaveckého kurzu na plavárni Malina v Malackách. Počas roka si v škôlke pripomenuli  všetky významné sviatky a privítali vo svojich priestoroch viacero bábkových predstavení.

ZUŠ
Súkromná základná umelecká škola, Jablonové s pôsobením v 5 okolitých  obciach, vrátane Lozorna oslávila v školskom roku 2008/2009 piate výročie založenia. Zakladateľmi sú Lozorňania manželia Vrbinčíkovci. V tomto roku školu navštevovalo školu 140 detí, z toho 60 z Lozorna v hudobnom, tanečnom a výtvarnom odbore. 

•	Kultúra (kultúrne podujatia, združenia a zväzy)
Otužilci ako „Traja Králi“ sa prišli okúpať v priehrade 6. januára. Podujatie organizovala kultúrna komisia a jeho súčasťou bola aj vatra. 
V januári a februári sa v obci konali viaceré fašiangové plesy a karnevaly – Poľovnícky ples, Farský detský karneval,  „Papučák“ a karnevaly v miestnej materskej a základnej škole. Niektoré spolky – Jednota dôchodcov, SZŤP sa veselili aj mimo obce – Vysoká pri Morave, Čejkovice na Morave.
V areáli ŠK Lozorno sa 5. februára konalo už tradičné podujatie pre verejnosť - Obecná zabíjačka.
V Kultúrnom dome v Jablonovom vystúpili na slávnostnom koncerte 23. apríla žiaci Základnej umeleckej školy.  
 30. apríla sa stretli pred obecným úradom obyvatelia Lozorna, aby tam už tradične postavili „Obecnú máju“. 
 10. mája sa Lozorno už po druhý raz zapojilo do netradičnej celoslovenskej  oslavy Dňa matiek podujatím „Míľa pre mamu“. Organizovalo ho miestne materské centrum Muška v spolupráci s Úniou materských centier. Kultúrna komisia pripravila kultúrny program v sále športového klubu, na ktorom vystúpili deti z materskej školy pod vedením Dany Kopáčkovej, spevácky zbor zsv. Ondreja z Vysokej na Morave a miestny ženský spevokol pod vedením Antónie Malovcovej.
Divadelné predstavenie „O zlom kráľovi“ pripravila 19. mája pre deti v telocvični školy kultúrna komisia.
Lozorňanka Barbora Hurajová, vedúca materského centra Muška, prezentovala od svoje maľby na výstave s názvom „Očami troch generáii“ v múzeu vo Svätom Antone pri Banskej Štiavnici. Výstava sa konala pri príležitosti životného jubilea akademického maliara Viktora Bilčíka, jej otca od mája do septembra.
Kultúrna komisia pripravila 1. júna pre všetky deti na školskom dvore veľkolepú oslavu Medzinárodného dňa  detí.
 21. júna sa konal nultý ročník hudobného podujatia „Sviatok hudby“, ktorý zorganizovali tri Lozorňanky. Obec sa pridala k celosvetovej oslave hudby na verejných priestranstvách amatérmi a profesionálmi bez nároku na honorár a bezplatne pre poslucháčov. V Lozorne sa zapojili žiaci Základnej umeleckej školy, ženský a mužský spevácky zbor, žiaci základnej školy, pán farár, rómska kapela a ďalší amatéri. Podujatie bolo v budove a na štadióne ŠK Lozorno. Jeho súčasťou bola aj vernisáž fotografii mladej Lozorňanky Daniely Kočkovej pod názvom „Parížsko-lozornské impresie“.
 Koncom júna vystúpil miestny ženský spevokol na Dňoch Pomoravia  v Jablonovom. 
 Lozorňan Ing. Akad. Arch. Ján Studený získal 3 prestížne ceny za architektúru – Stavba roka 2008, Grand Prix architektu 2008,  Cenu ARCH 2008 za rekreačnú chatu pri Slnečných jazerách pri Senci a rodinný dom v Černošiciach pri Prahe.
Väčšina zo 46 Lozorňanov darovala krv až 3 x v tomto roku  – 25.1., 23.5., 19.9. Boli to: Brennerová Mária, Marková Eva, Kotesová Miroslava, Cehláriková Terézia, Lehmanová Edita, Ing. Vlasta Miklošová, Ľubomír Poncer, Miroslav Minarovič, Stanislav Cabadaj, Ľubica Krajčovičová, Lukáš Láni, Jozef Slanina, Tibor Kubenko ml., Tibor Kubenko st., Fedor Lehman, Jozef Matejovič, Peter Šimonič ml., Jana Sirotová, Jana Sirotová, Rudolf Bordáč, Eva Brinzíková, Svetlana Kubenková, František Kotes ml., Oľga Sirotová, Marian Suchár, Milan Morávek, Igor Šimek ml., Tomáš Masár, Jozef Cehlárik – preds. organizácie ČK Lozorno, Krajčírová Viera, Halinár Peter, Krejči Martin
V októbri  pripravila kultúrna komisia spolu s Jednotou dôchodcov a Zväzom invalidov posedenie pre seniorov, na ktorom vystúpili deti zo základnej  a materskej školy a miestny ženský spevokol. Na ranči Abeland sa predstavilo kresťanské  spoločenstvo Kapucínov  so stredovekým príbehom o rytierovi pod názvom Parzival.
V novembri pripravila kultúrna komisia divadielko pre deti pod názvom „Kapitán Kotvička“. 
V decembri rozdával deťom darčeky Mikuláš v miestnom kostole. Akciu pripravila kultúrna komisia a miestna farnosť. Mikulášske posedenie pre starodôchodcov pripravil v Klube dôchodcov  obecný úrad a sociálna komisia. Kultúrna komisia pripravila vianočný koncert v podaní speváckeho zboru „Glória“ zo Zohora v kostole.

•	Cirkevný život
Po druhýkrát sa 2. februára uskutočnil Farský ples v Kultúrnom dome v Jablonovom, ktorý spoluorganizovala aj lozornianska farnosť.
Prvé sväté prijímanie absolvovalo 20. apríla 27 detí z miestnej farnosti vedenej vdp. Vladimírom Banským.
V októbri prišlo k výmene správcu farnosti. Vdp. Vladimír Banský odišiel do farnosti Kovalov a z tejto farnosti prišiel do Lozorna vdp. Ján Záhradník.
8. novembra sa konal Sviatosť birmovania.
16. novembra bola slávnostná svätá omša za účasti poľovníkov pri príležitosti spomienky na sv. Huberta.
Tak ako každý rok sa v našej obci konali mimoriadne sväté omše v marci počas Veľkej Noci,  25. a 27. júla počas hodových slávností a Výročia posvätenia Božieho chrámu, v novembri počas hodových slávností  (sv. Katarína, patrónka kostola),  v decembri počas Vianoc. Jasličková pobožnosť s výjavom narodenia Ježiša Krista, ktorú pripravili deti z miestnej farnosti, sa konala  25. decembra  v miestnom kostole.

•	Šport
 V obci pôsobí Športový klub Lozorno s  oddielmi – futbalový, stolnotenisový, tenisový, turistický, hokejbalový a cvičenie žien.  Oddiely okrem účasti v ligových súťažiach usporiadali množstvo priateľských turnajov počas celého roka.

Futbal
	Nový výbor futbalového oddielu bol zvolený 15. februára v zložení:  Predseda - Anton Šuňal, podpredseda - Zlatica Ulehlová, tajomník a spravodajca - Milan Ulehla, hlavný usporiadateľ - Ján Sádovský ml., pokladník - Stanislav Cabadaj, člen výboru a asistent práce s mládežou Rado Turner. Nahradil vo výbore Ľudovíta Zavagyela, ktorý sa členstva v ňom vzdal. Jednou z úloh, ktoré si výbor stanovil na najbližšie obdobie, je získať nových hráčov, ale i členov pre prácu pri jednotlivých oddieloch i členov FO.
Futbalový oddiel pôsobil v kategóriách – prípravka (hrá súťaž B Bratislavského regiónu) starší žiaci (4. liga), dorast (4.liga), muži (3.liga Bratislavského futbalového zväzu).  V polovici súťaže boli žiaci a prípravka na 7. mieste, dorast na 6. mieste a muži na 10. mieste v tabuľke.
V auguste sa na štadióne v Lozorne uskutočnil medzištátny futbalový zápas Slovensko - Bielorusko.

Stolný tenis
 	Stolnotenisový oddiel  pôsobil v kategóriách mladších žiakov, kadetov a mužov.  Žiaci Lozorna štartovali v sezóne 2008/2009 v Senickej oblasti, kde hrajú družstvá z okresov Senica, Skalica, Malacky a boli  do konca roka na čele tabuľky bez prehry.  Družstvo mladších  žiakov tvorili: Kristián Kovanič, Rasťo Stríbrnský, (tvoria základ družstva) Jakub Marek, Teodor Marušák, Samuel Rusnák.
Muži štartovali v 2 družstvách – A a B. V sezóne 2007/2008 došlo k poklesu výkonnosti a  „A“ spadlo do 5. ligy a tým boli obe družstvá v 5.lige. 

Hokejbal 
Hokejbalový oddiel  pôsobil  v jednotnej hokejbalovej lige v kategóriách juniorov a mužov. Sezónu 2007/2008 ukončili juniori 4. miestom, v sezóne 2008/2009 sa nezúčastnili ligových súťaží. Muži ku koncu roka  2008 boli na priebežnom 2 mieste v tabuľke.

Turistika
 Turistický oddiel zorganizoval 25. mája prvý ročník  turistického pochodu „Lozornský okruh“  na trasách 10 km a 20 km  okolitými lesmi.  Od jesene 2008  je trasa  vyznačená žltou a zelenou značkou  a je aj v turistických mapách Slovenska.
Alojz Dvoran, predseda turistického oddielu bol súčasťou expedície, ktorá v auguste  vystúpila na Matterhorn (4478 m n.m.), jeden z najkrajších vrchov Álp.

Tenis
V apríli sa rozbehla tenisová letná sezóna.  Starší žiaci Lozorna štartovali v bratislavskej tenisovej súťaži družstiev v zostave : Jakub Foltýn, Adam Ondrovič, Radovan Zeman a Lukáš Jánoš. 

Hádzaná
Minihádzanársky oddiel Tatranček, pôsobiaci pri základnej škole sa v priebehu  roka zapojil do niekoľkých turnajov a  koncom roka sa zapojil aj do Záhoráckej  minihádzanárskej  školskej ligy , ktorú tvoria ZŠ Lozorno, Stupava, Rohožník, Malacky a TJ Záhoran Senica.

Rybári
	V máji usporiadali detské rybárske preteky, v júli rybárske hody. Posledný deň v roku rybári symbolickým kľúčom zamkli vodu pre rok 2008. 

•	Mimoriadne udalosti
V októbri  naplno prepukla svetová finančná kríza, ktorú spustili nedobytné pohľadávky amerických finančných ústavov, ktoré začali krachovať.  S nimi aj mnohé podniky. Kríza sa rýchlo rozšírila na celosvetovú ekonomiku. Mnohé finančné či podnikateľské subjekty prežili len vďaka finančným injekciám štátu avšak s podmienkou zefektívnenia fungovania. Svetová finančná kríza  znížila spotrebu ľudí na celom svete, spôsobila pokles výroby mnohých firiem a prepúšťania. Dotkla sa aj Slovenska najmä podnikového sektora. Najväčší výrobcovia znížili výrobu čo sa dotklo nielen zamestnancov (prepúšťaním, alebo znížením platu) ale aj miestnych dodávateľských firiem, ktoré začali znižovať výrobu a prepúšťať tiež.  Poľnohospodárske družstvo v Lozorne, prepúšťalo a skrátilo pracovný čas.

•	Významné celospoločenské udalosti
Medzi najdôležitejšie celospoločenské udalosti na Slovensku  v roku 2008 patrí - prijatie Lisabonskej zmluvy 10.4. (Lisabonská zmluva mení a dopĺňa súčasné Zmluvy o EÚ a ES bez toho, aby ich nahrádzala. Únii poskytne právny rámec a nástroje potrebné na riešenie budúcich výziev a napĺňanie očakávaní občanov),  zrušenie víz do USA 17.11., celoštátna príprava prechodu na euro, čo znamenalo, že od júla museli byť všetky produkty označené aj v Sk aj v Euro. Pripomenuli sme si 20 rokov od Sviečkovej manifestácie v marci 1989, ktorá bola predzvesťou Novembrovej revolúcie a 40 rokov od invázie sovietskych vojsk do Československa 21.8.1968. Najvýznamnejšou udalosťou vo svete bolo zvolenie prvého Afroameričana Baracka Obamu za prezidenta USA.

•	Počasie
Rok 2008 na Slovensku patril podľa výsledkov SHMÚ v Hurbanove, spolu s rokmi 2000 a 2007, k trom najteplejším v histórii merania tejto stanice (od roku 1871) a to napriek tomu, že zima 2007/2008 nebola až taká extrémne teplá ako predošlá zima a v tomto roku nezaznamenali na Slovensku ani 40 stupňové horúčavy ako v roku 2007. Iba marec a september boli teplotne normálne mesiace, ostatné boli nad normálom.
Rok 2008 bol z hľadiska režimu teploty vzduchu počas roka vyváženejší ako predchádzajúci rok.  V priebehu roka prevažoval dostatok zrážok. Oblačnosť, zrážky a pravidelné striedanie teplejších a chladnejších vzduchových hmôt, spôsobili, že v roku 2008 sme nezaznamenali ani raz teplotu vzduchu 35 °C a vyššiu. 
Nápadné boli v roku 2008 búrky. Začali už v marci   a boli ešte aj na začiatku decembra.  Búrky zo začiatku marca sprevádzal veľmi silný vietor, ktorý spôsobil škody, ale aj veľa elektrických výbojov.  Bežné boli prudké dažde a krúpy.  Rok bol podobne ako predošlý  rok  zrážkovo nadnormálny.  Nebol však poznačený takým počtom rekordov maximálnej dennej teploty vzduchu.  Priemerná ročná teplota nameraná v Hurbanove bola skoro 12 °C.

•	Aktuálny počet obyvateľov ku koncu roku:  2887
V roku 2008  uzavreli občania Lozorna 16 manželstiev, narodilo sa 30 detí a  41 ľudí zomrelo.

•	Opravy a doplnky k zápisom z minulým rokov